Met genade van Bo kry mens krag | Suid-Kaap Forum
Met genade van Bo kry mens krag
Journalist Tisha Steyn | Thursday, 06 June 2019, 07:24
RIVERSDAL NUUS - Die vyf verdagtes wat aangekla word van die moord op Heila Kilian in April verlede jaar, het op Maandag 3 Junie weer vlugtig in die landdroshof verskyn.
Kilian (63) het by haar suster Brenda Thomas en haar man David op hul kleinhoewe buite Stilbaai gekuier terwyl sy na 'n voetoperasie aansterk.
Hulle drie en 'n vriend het die aand van 16 April buite gebraai toe vyf mans uit die donker op hulle afgestorm en skote afgevuur het. Kilian is noodlottig getref.
Hulle word op verskillende plekke aangehou. Die twee wat naby Kaapstad aangehou word, is onder begeleiding van swaargewapende lede van die eenheid teen bendegeweld hierheen gebring. Die ander drie word naby Swellendam aangehou.
Landdros Helnie Prinsloo Oosthuizen het die saak vir verdere ondersoek tot Maandag 1 Julie uitgestel. Charlton Pretorius kla vir die staat aan. Karien van den Heever tree namens die Regshulpraad vir die vyf verdagtes op, wat nie om borgtog aansoek gedoen het nie en in aanhouding bly.
Brenda, wat tans saam met haar man in Viëtnam woon en werk, sê dis steeds moeilik om die moord te verwerk. "Wonderbaarlik kan 'n mens vorentoe beweeg en net met genade van Bo kry 'n mens krag om alles te verwerk en steeds vas te hou aan hoop," het sy vroeër gesê.
Kol. Hein Kilian, Heila se man het tydens 'n vorige verskyning van die vyf buite die hof vir Suid-Kaap Forum gesê: "Dit is vir my onmoontlik om te verwerk dat sy op só 'n wyse vermoor is. Sy was een uit 'n miljoen; sy was binne en buite ewe mooi."